《题安可久山水之间》
明代·张以宁

安子可久何清修，读书淮海之东头。淮山娟娟桂枝碧，淮水苍苍瓜蔓流。

云开翡翠耀初日，月出玻璃涵素秋。作亭名以山水间，浩荡逸兴生沧洲。

松巅有时见放鹤，苇畔亦或听拿舟。一翁二季乐复乐，万事区区何所求。

我闻伯牙去已久，人间琴意常悠悠。安子安子尔家古瀛洲，列仙冠盖此中游。

山连归墟北斗近，水到碣石青天浮。侧聆海上有灵槎，子能乘之问牵牛。

我家溪上更清绝，瑶草长尽何淹留。亦欲翛然税凡鞅，相从羽人戏丹丘。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。